Бібліятэкар дзіцячай бібліятэкі № 8 Мінска Марына Петрашкевіч піша пра калег з Пярмі, якія знайшлі на карце беларускую ўстанову і вырашылі абавязкова яе наведаць, бо таксама працуюць у восьмай дзіцячай бібліятэцы — праўда, свайго горада. Прыватныя візіты перараслі ў трывалыя міжнародныя кантакты. Існуе праграма некамерцыйнага супрацоўніцтва “Мінск — Перм: давайце сябраваць гарадамі”, скіраваная на ўмацаванне культурных, інфармацыйных і сяброўскіх стасункаў паміж дзіцячымі групамі і асобнымі карыстальнікамі згаданых бібліятэк. “Па сеціве паляцелі відэапрэзентацыі пра бібліятэкі, — піша Марына Петрашкевіч, — а паштальёны панеслі кніжныя пасылкі для дзяцей. А потым адбылося іх анлайн-знаёмства. Агульныя мерапрыемствы да Дня Перамогі сталі апошнімі ў праграме супрацоўніцтва гэтага навучальнага года. Наперадзе лета — для дзяцей адпачынак, а для бібліятэкараў — час распрацоўкі новага цыкла мерапрыемстваў”.